**ข่าวประชาสัมพันธ์**

**30 กันยายน 2567**

**บสย. เชิญชวนลูกหนี้ที่จ่ายเคลม “ลด ปลด หนี้” แก้หนี้ยั่งยืน**

**ร่วมมาตรการ “บสย. พร้อมช่วย” ช่วยธุรกิจเดินหน้าต่อได้**

**บสย. เชิญชวนลูกหนี้ SMEs ที่ถูกจ่ายเคลมหนังสือค้ำประกัน เข้าร่วมมาตรการปรับโครงสร้างหนี้ “บสย. พร้อมช่วย” ช่วยลูกหนี้ ลดต้น ลดดอก ลดภาระทางการเงิน ช่วยประคับประคองธุรกิจผ่านพ้นวิกฤต และเดินหน้าต่อไป พร้อมให้คำปรึกษาแก้หนี้ ปลดล็อกธุรกิจ ผ่านศูนย์ที่ปรึกษาทางการเงิน SMEs ฟรี! สามารถลงทะบียนร่วมโครงการได้ตั้งแต่วันนี้**

**นายสิทธิกร ดิเรกสุนทร** กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่าตลอดระยะเวลา 33 ปีที่ผ่านมาได้ให้ความช่วยเหลือผู้ประกอบการ SMEs อย่างเต็มที่ทุกด้าน ทั้งการค้ำประกันสินเชื่อ ที่ช่วยให้ผู้ประกอบการ SMEs ที่ขาดหลักประกันสามารถเข้าถึงสินเชื่อในระบบได้ง่ายขึ้นผ่านกลไกการค้ำประกันสินเชื่อ Credit Guarantee โดยในรายที่ถือหนังสือค้ำประกันที่กลายเป็น NPL และปรับโครงสร้างหนี้กับธนาคารไม่ไหวจนถูกจ่ายเคลมเข้ามาแล้วนั้น บสย. มีมาตรการ “บสย. พร้อมช่วย” (มาตรการ 4 สี ม่วง เหลือง เขียว ฟ้า) เป็นมาตรการปรับโครงสร้างหนี้ “ผ่อนน้อย เบาแรง” “ตัดเงินต้น ก่อนตัดดอก” หรือจ่ายเงินต้นบางส่วน และคิดอัตราดอกเบี้ย 0% ผ่อนยาว 7 ปี “หนี้ลด หมดเร็ว“ นับเป็นมาตรการที่มีความยืดหยุ่นตามความสามารถของลูกหนี้ และช่วยรักษาสภาพคล่อง SMEs และ Micro SMEs ในระหว่างที่เข้ากระบวนการปรับโครงสร้างหนี้กับ บสย.

ทั้งนี้ บสย. เริ่มมาตรการตั้งแต่ปี 2565 ประสบความสำเร็จในการดำเนินมาตรการช่วยเหลือลูกหนี้ค้ำประกันสินเชื่อที่ถูกเคลม เฉพาะปีนี้ ตั้งแต่เดือนมกราคม – 25 กันยายน 2567 มีลูกหนี้ บสย. ที่ได้รับการปรับปรุงโครงสร้างหนี้แล้ว 2,712 ราย โดยมียอดสะสมลูกหนี้ที่เข้าร่วมมาตรการปรับปรุงโครงสร้างหนี้และได้รับการประนอมหนี้รวม 15,842 ราย คิดเป็นมูลหนี้รวมกว่า 7,219 ล้านบาท (ตั้งแต่เริ่มมาตรการในเดือนเมษายน 2565 จนถึงสิงหาคม 2567) โดยเฉพาะในปี 2565 เส้นกราฟจำนวนลูกหนี้ที่เข้ามาตรการปรับโครงสร้างหนี้พุ่งขึ้น คิดเป็นอัตราการเติบโตกว่า 67% แสดงว่าลูกหนี้ NPL ที่ถูกจ่ายเคลมมาที่ บสย. เห็นประโยชน์จากมาตรการการปรับโครงสร้างหนี้ ซึ่งเป็นทางออกและกำลังใจ เป็นการต่อลมหายใจให้กับ SMEs ที่ถูกจ่ายเคลมอย่างชัดเจน

นายสิทธิกร กล่าวว่า ผลสำเร็จจากมาตรการปรับโครงสร้างหนี้ มาจากการพัฒนาโมเดลที่ยืดหยุ่น เปิดกว้างและให้โอกาสลูกหนี้ที่ถูกจ่ายเคลม ปรับตัวต่อลมหายใจ โดยเป็นมาตการที่รองรับตามความสามารถในการชำระหนี้ 3 ระดับ (ม่วง เหลือง เขียว) ช่วยลูกหนี้ ตัวเบา ลดต้นทุนทางการเงิน มีจุดเด่นคือ “ตัดต้นก่อนตัดดอก” และ “ดอกเบี้ย 0%” ปัจจุบันพบว่า ลูกหนี้กลุ่มที่มีศักยภาพในการชำระคืนเงินต้นบางส่วนแต่ต้องการปลอดดอกเบี้ย (สีเขียว) สูงถึง 69.4% ตามด้วยลูกหนี้กลุ่มที่จ่ายไหวเพียงบางส่วน (สีเหลือง) 19.2% และลูกหนี้กลุ่มเปราะบาง (สีม่วง) 7.2%

ความสำเร็จที่ชัดเจนจากมาตรการนี้ คือ สามารถช่วยเหลือลูกหนี้กลุ่มสีเขียวให้สามารถปลดหนี้ และเดินหน้าธุรกิจต่อไปได้ ผ่านการร่วมมาตรการ “ปลดหนี้” (สีฟ้า) จำนวน 114 ราย และมีแนวโน้มเพิ่มขึ้นต่อเนื่อง (มาตรการปลดหนี้ เปิดใช้เมื่อเดือนมกราคม 2567 เป็นมาตรการช่วยลูกหนี้กลุ่มสีเขียวที่ผ่อนชำระดี 3 งวดติดต่อกัน และต้องการปลดหนี้ โดย บสย. ลดเงินต้นให้ 15%)

“ขอเชิญชวนผู้ประกอบการ SMEs โดยเฉพาะลูกหนี้เก่าค้างเดิมที่ถูกจ่ายเคลมในอดีตปรับมุมมองเข้ามาปรึกษากับ บสย. เพื่อเข้าร่วมมาตรการปรับโครงสร้างหนี้ บสย. พร้อมช่วย เพียงเข้ามาหาเรา วันนี้ บสย. มีแนวทางช่วยเหลือ ทั้งการปลดหนี้ผ่านมาตรการสีฟ้า และกลุ่มดอกเบี้ยค้าง ด้วยการปรับลด ยกดอกเบี้ยฟรีให้ลูกหนี้ (มาตรการสีเขียว) ให้สามารถกลับมาพลิกฟื้นธุรกิจได้อีกครั้ง” นายสิทธิกร กล่าว

สำหรับผู้ประกอบการ SMEs ลูกหนี้ บสย. สามารถขอรับคำปรึกษาเรื่องแก้หนี้ การดำเนินธุรกิจ ฯลฯ ผ่าน “ศูนย์ที่ปรึกษาทางการเงิน SMEs” ฟรี! ไม่มีค่าใช้จ่าย โดยสามารถสอบถามรายละเอียดและการเข้าร่วมโครงการปรับปรุงโครงสร้างหนี้ ผ่านช่องทาง บสย. Call Center 02-890-9999 หรือลงทะเบียนเข้าร่วมมาตรการ “บสย. พร้อมช่วย” ได้ที่ ช่องทาง LINE OA TCG First: @tcgfirst

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*